Aquest 8 de març, vestim igualtat
02 de març de 2023

• Durant els pròxims dies es desenvoluparà un programa complet i variat en favor de la igualtat

Manises, 2 de març de 2023. L’Ajuntament de Manises visibilitza la lluita de les dones a favor de la igualtat amb un programa d’activitats que es desenvolupen enguany sota el lema ʺAquest 8 de març, vestim igualtatʺ per tal de commemorar el Dia Internacional de les Dones, que se celebra el 8 de març.

La regidora d’Igualtat de l’Ajuntament de Manises, Irene Camps, ha assenyalat que “encara que el feminisme treballa tot l'any, és important commemorar aquest dia per a poder agrair la lluita de totes les dones que han fet i fan possible que estem ací i ara, també remarcar els drets aconseguits i, sobretot, assenyalar els que queden per conquistar, volem fer de la igualtat real la nostra realitat.”

Enguany i com a novetat Casa Violeta realitzarà, una formació a les comissions falleres de la localitat per tal de col·locar Punts Violeta en les Falles de Manises.

El dia 3 de març, a les 17.30 hores al parc de Els Filtres s’inaugura l’exposició itinerant “Valencianes per la Igualtat”, cedida per Caixa Popular. Eixe mateix dia, a les 18 hores, Casa Violeta obri les seues portes a l’exposició “8 de Març: 8 Dones, 8 Ceramistes” una mostra de ceràmica en la qual l’alumnat de l’Escola d’Art i Superior de Ceràmica (EASC) de Manises reinterpreta obres de dones ceramistes mundialment reconegudes. Ambdues exposicions es podran visitar fins el 30 de març.

La VII edició de la marxa benèfica pel Dia Internacional de les Dones tindrà lloc el diumenge 5 de març a les 10.30 hores, prèviament a l’eixida, a partir de les 9.30 hores, es podran arreplegar els dorsals i les samarretes a Casa Violeta. Aquesta marxa farà un recorregut circular de quasi 3 quilòmetres i cal fer inscripció prèvia a través de l’enllaç https://bit.ly/Marxa2023

Una volta finalitze el recorregut, es podrà gaudir d’una classe de zumba a l’aire lliure al parc de Els Filtres. Tots els donatius aniran destinats a l’ONG Paz y Desarrollo.

El taller “El arte de cuidarte: sobre amor propio y buenos tratos” tindrà una sessió especial 8M el 6 de març de 17.30 a 19.30 hores a Casa Violeta i caldrà inscriure’s prèviament.

A més a més, el cicle de cinema de Casa Violeta, també durà endavant una sessió especial 8M el 7 de març amb la pel·lícula “Roma” que es projectarà a les 18 hores a l’auditori Germanies amb entrada lliure i gratuïta fins a completar l’aforament. Dos dies després, el 9 de març a les 18 hores, Casa Violeta oferirà un taller formatiu sobre la pel·lícula Roma sota el títol “Paraules de Cinema: Les cures al centre. Una qüestió interseccional”.

Dimecres 8 de març, Dia Internacional de les Dones, es llegirà el tradicional manifest 8M a les 12 hores davant de la Casa de Cultura. Eixe dia de vesprada ens sumem a la concentració convocada a València.

Des del mes de gener s’està duent a terme el taller d’autodefensa per a dones “Caminem sense por” i en la sessió prevista per al 9 de març es realitzarà una jornada especial 8M per a la qual es necessari inscripció prèvia a Casa Violeta ja que les places són limitades.

Divendres 10 de març, a les 18 hores, Casa Violeta impartirà un taller d’imatge personal amb places limitades i inscripció prèvia.

Les activitats al voltant del 8 m finalitzaran amb el teatre “Matri(u)z” a càrrec de la companyia LA INTENSA, que tindrà lloc el dia 12 de març, a les 18 hores, a l’Auditori Germanies amb entrada gratuïta.

Des del 3 de febrer s’imparteix als cursos de 5º i 6º dels CEIPS de la localitat una formació en educació afectiu-sexual per a trencar amb els estereotips de gènere. També des del 21 de febrer i fins al 10 de març s’imparteix la formació Sumant igualtat als diferents cursos de 4º de l’ESO dels IES del municipi i al Centre Ocupacional Francisco Navarro per treballar amb l’alumnat els drets adquirits per les dones als darrers anys.

La inscripció a totes les activitats (a excepció de la marxa) es podrà fer a través del correu electrònic igualdad@manises.es del telèfon 96 154 51 16 (ext. 9031) o directament a Casa Violeta.